ร้านก๋วยเตี๋ยวต้มยำที่อบอวลไปด้วยรอยยิ้มและบรรยากาศชิลล์ ๆ พร้อมชิมขนมถ้วยในตำนานสูตรลับกว่า 70 ปี ที่ ก๋วยเตี๋ยวย่าแฉล้ม บางพระ ชลบุรี 

“ก๋วยเตี๋ยวย่าแฉล้ม” ร้านก๋วยเตี๋ยวสุดชิลล์ย่านชลบุรี ที่มาพร้อมกับน้ำซุปสูตรลับรสชาติกลมกล่อมอย่าง ‘ต้มยำน้ำข้น’ พร้อมชิมขนมถ้วยสูตรโบราณที่เป็นตำนานมากว่า 70 ปี การันตีรสชาติจากรายการโทรทัศน์ชื่อดังอีกด้วย ร้านตั้งอยู่ที่ บางพระ ติดถนนสุขุมวิท เยื้องกับโรงงาน CPF เพื่อน ๆ สามารถจอดรถหน้าร้านได้เลยครับ 

คอนเซปต์ของร้านก๋วยเตี๋ยวย่าแฉล้ม คือ “ก๋วยเตี๋ยว ต้นไม้ ความสุข” พี่ส้มเจ้าของร้านเล่าว่า ตัวเองตั้งใจเปิดร้านนี้ขึ้นมาให้คุณแม่โดยเฉพาะ เพราะรู้ว่าคุณแม่เป็นคนชอบและมีความสุขเวลาได้ทำอาหาร ทำให้ร้านก๋วยเตี๋ยวย่าแฉล้ม ไม่ได้เป็นเพียงแค่ร้านก๋วยเตี๋ยว แต่ยังเป็นความสุขเล็ก ๆ ของคนในครอบครัวพี่ส้มอีกด้วย เราจะสัมผัสได้ถึงความอบอุ่น ความสุข และรอยยิ้ม ตั้งแต่วินาทีแรกที่เดินเข้าไปในร้านเลยครับ 

เริ่มกันที่เมนูซิกเนเจอร์ของทางร้านอย่าง ก๋วยเตี๋ยวไก่ต้มยำน้ำข้น 50 บาท วันนี้เราสั่งเป็นเส้นเล็กมาทานกันครับ (ที่นี่มีให้เลือกทั้ง เส้นหมี่เหลือง เส้นเล็ก เส้นหมี่ขาว เส้นใหญ่) ตัวเส้นถือว่าเหนียวนุ่มกำลังดี แต่ทีเด็ดอยู่ที่น้ำต้มยำครับ เป็นสูตรที่ทางร้านปรุงขึ้นมาเอง มีความ เปรี้ยว หวาน เข้มข้น กลมกล่อม ตามแบบฉบับต้มยำแท้ ๆ แต่ก็ไม่ถึงกับเปรี้ยวหรือเผ็ดจนรสชาติโดด มาพร้อมกับไก่ต้มชิ้นใหญ่พอดีคำที่อัดมาแบบเน้น ๆ เป็นไก่ต้มที่มีลักษณะเหมือนไก่ต้มในข้าวมันไก่เลยครับ เด็ดจริง

ต่อกันที่ ก๋วยเตี๋ยวปูน้ำข้น 150 บาท ตัวน้ำซุปรสชาติเหมือนชามที่แล้ว แต่เปลี่ยนจากไก่เป็นกรรเชียงปู พี่เจ้าของร้านบอกว่า ของทะเลที่นี่สดใหม่แน่นอน รับประกันคุณภาพได้ กรรเชียงปูก็ชิ้นใหญ่เนื้อแน่น 

แค่ชื่อเมนูมาก็ชนะขาดแล้วครับ สุดขั้วยุทธภพ 80 บาท เป็นต้มแซ่บเล้งหมูรสชาติเปรี้ยวแซ่บถึงใจ ส่วนตัวซี่โครงก็เนื้อเปื่อยนุ่มมากครับ ซดร้อน ๆ เพลิน ๆ ทานกับข้าวสวยก็เข้าที 

จัดเต็มไปกับ ก๋วยเตี๋ยวปู+กุ้งน้ำข้น 220 บาท อัดแน่นมาด้วยของทะเลแบบจริงจัง ทั้งกรรเชียงปูชิ้นใหญ่ กุ้งตัวอวบ ๆ พูดแล้วน้ำลายหก

แหม่ ดูเหมือนว่าพี่เจ้าของร้านจะชื่นชอบนวนิยายกำลังภายในนะครับ กับนี่เลย ข้าวมันไก่อี่นำเทียน สูตรไก่ต้ม 50 บาท เป็นข้าวมันไก่สูตรโบราณ ตัวข้าวมันหอมกลมกล่อม แต่เม็ดจะไม่ร่วนมาก มาพร้อมไก่ต้มเนื้อหวานนุ่มทานคู่กับน้ำจิ้มรสเปรี้ยวหวานเผ็ดกำลังดี 

ใครมาถึงร้านแล้วไม่ทานขนมถ้วยถือว่ามาไม่ถึงครับ เป็นขนมถ้วยสูตรโบราณที่ทำจากฝีมือคุณพ่อและคุณแม่ของพี่เจ้าของร้าน คุณปู่น้อยและคุณย่าทม เป็นสูตรเก่าแก่ที่มีมานาน และยังการันตีรสชาติจากรายการโทรทัศน์ชื่อดังอีกด้วย ถ้วยละ 5 บาท กล่องละ 30 บาท พิเศษ 4 กล่อง 100 บาท 

เป็นอย่างไรบ้างครับกับร้าน ก๋วยเตี๋ยวย่าแฉล้ม บางพระ ในวันนี้ หวังว่าคงทำให้เพื่อน ๆ คงจะน้ำลายหกกันไม่น้อยเลยใช่ไหมครับ หากเพื่อน ๆ กำลังมองหาร้านอาหาร สบาย ๆ นั่งชิลล์ ๆ ในบรรยากาศง่าย ๆ แอร์เย็น ๆ มีเมนูก๋วยเตี๋ยว ข้าวมันไก่ และขนมถ้วย ร้าน ก๋วยเตี๋ยวย่าแฉล้ม บางพระ แห่งชลบุรีเป็นหนึ่งในตัวเลือกที่น่าสนใจทีเดียวครับ 